runetrust/blame-folketinget-dk huggingface dataset:
Steffen Larsen (LA), 2023-04-28:
Mange tak, hr. formand.
Graden af integrationen af indvandrere og efterkommere dækker over, i hvor høj grad disse mennesker får tilpasset sig det danske samfund i skolen, på arbejdsmarkedet, i retssystemet og i andre dele af samfundet.
Desværre er der meget, der tyder på, at vi er langt fra at være i mål med integrationen af især de ikkevestlige indvandrere og efterkommere.
Det koster os fortsat omkring 33 mia. kr. om året, og det skyldes primært, at denne gruppe ikke er i lige så høj beskæftigelse som den øvrige befolkning.
For mange er og har i årevis været parkeret på sociale ydelser; det har været et svigt.
Så er der overrepræsentation i forhold til kriminalitet og det, at de klarer sig dårligere i skolen og uddannelsesvæsenet generelt.
Vi ser desuden med stor alvor på de etablerede parallelsamfund.
Antallet af tilkomne betyder altså noget, og vi kan nøjes med at kigge over sundet til Sverige og bemærke, at det passer.
Det var alle problemerne.
Men hvad er løsningerne?
Ja, løsningen er som så ofte fra Liberal Alliances side at finde i ansvar.
For det er f.eks. i arbejdet, at man finder ansvaret for sig selv og sin familie, og det er måske også ved at være træt om aftenen efter dagens dont, at følelsen af veltilpashed og fællesskab kommer i stedet for en følelse af fremmedgørelse eller lignende.
Vi skal også insistere på ytringsfriheden.
Det er en rettighed, som er under pres fra netop den islamiske migration, og det ses, ved at vores folkeskolelærere f.eks. svarer, at de ikke vil eller tør tale om Muhammedkrisen i deres undervisning.
Det er selvsagt et problem; et problem, som vi ikke kan tåle, for Muhammedkrisen er en vigtig del af den nyere danmarkshistorie.
Det hedder ikke karikaturkrisen, det hedder Muhammedkrisen, fordi det forsøges omskrevet – og det forsøges også opgivet – og der må findes løsninger, der beskytter vores basale grundlovssikrede rettigheder og den undervisningsfrihed, som burde være basal i den danske folkeskole.
For det er jo ikke blot f.eks. Pia Kjærsgaard fra Dansk Folkeparti, der ønsker at presse konventioner, om man vil, for islamistiske mørkemænd forsøger ligeledes at presse de vedtagne danske konventioner, der er en basis for vores tolerante og faktisk liberale samfund.
Det skal vi ikke acceptere.
Men når det er sagt, skal vi jo heller ikke bruge vores tid på at skælde ud på alle de arbejdsomme og ordentlige borgere, der også er fulgt med i indvandringen.
Danmark har jo også brug for arbejdskraften, og vi har brug for, at de mennesker, der er kommet her, agerer ordentligt og arbejder for vores samfund.
Med de ord vil jeg sige tak for jeres tid.
Susie Jessen (DD), 2023-04-28:
Det er altid sjovt, når der er en, der skifter parti, at man kan høre, at det sådan ændrer sig lidt, i forhold til hvem man synes har gjort noget, og hvem der ikke har gjort noget.
Det må vi jo vedkende os.
Men vi vil rigtig gerne være med til at kigge på opstramninger i forhold til det her med at få et dansk statsborgerskab.
For de ting, vi har gjort hidtil, har nemlig gjort, at de mennesker, der får dansk statsborgerskab, ikke har været kriminelle; de har været i beskæftigelse, har bidraget til Danmark på forskellige måder.
Og det er jo den måde, vi skal gøre det på, altså vi skal sørge for, at de mennesker, der er her og får dansk statsborgerskab, også fortjener det.
Mette Thiesen (DF), 2023-04-28:
Ja, det er klart, at hvis fru Pia Kjærsgaard ikke havde været i dansk politik, havde Danmark jo nok lignet Sverige.
Så det skal vi være rigtig, rigtig glade for at fru Pia Kjærsgaard har sikret.
Men ordføreren svarede bare ikke på mit spørgsmål, for en ting er jo, at man kan begå fejl, men vil Danmarksdemokraterne være med til at fratage den her somaliske mand hans danske statsborgerskab og udvise ham, eller mener Danmarksdemokraterne, at han bare skal have lov til at blive i Danmark med det, han har gjort?
Susie Jessen (DD), 2023-04-28:
Altså, helt ærligt: Venstre – dengang sammen med Dansk Folkeparti – lavede ikke andet end at stramme udlændingepolitikken.
Og det har haft stor gavn og indflydelse på, hvordan tingene ser ud i dag.
Når jeg så har sagt det, er der altså noget, man skal arbejde inden for med de her konventioner.
Som jeg sagde før, skal vi trykteste de her konventioner og sørge for, at de ikke beskytter de forkerte mennesker.
Men når man nu har dansk statsborgerskab, er det jo nu engang sådan, at det er vores ansvar.
Vi har været med til at vedtage alle mulige forskellige stramninger i forhold til at kunne få et dansk statsborgerskab i dag: Man må ikke have begået kriminalitet, man skal have været i beskæftigelse i noget tid.
Alle de her forskellige ting gør jo, at massen bliver mindre og vi får nogle ordentlige mennesker ind.
Og det skal vi jo blive ved med at sigte imod.
Mette Thiesen (DF), 2023-04-28:
Tusind tak.
Nu er der jo tale om konventioner, og der kunne jeg godt tænke mig at høre ordføreren, om ordførerens parti også, ligesom vi i Dansk Folkeparti, vil være med til at fratage statsborgerskabet fra mennesker, der på ingen måde fortjener det, eksempelvis den somaliske mand, som jeg ved at ordførerens partiformand, fru Inger Støjberg, stemte for at give dansk statsborgerskab 2015.
Han har jo forbrudt sig på det groveste mod sin egen datter her, har omskåret hende, har misbrugt hende, har solgt hende til andre mænd og giftet hende, sin 12-årige datter, bort til en 75-årig mand.
Mener ordføreren ikke også, at han skal have frataget sit tildelte danske statsborgerskab og udvises konsekvent?
Og er Danmarksdemokraterne villige til at tage konsekvensen af den forfejlede politik, som fru Inger Støjberg desværre også har været fortaler for, og slå bak og fjerne statsborgerskabet fra den her mand og smide ham ud, også hvis det strider mod konventionerne?
Brigitte Klintskov Jerkel (KF), 2023-04-28:
Nu bor jeg jo selv i Greve Kommune og sidder i byrådet i Greve Kommune, og i min kommune har vi haft gode erfaringer med nyttejobs.
Men jeg ved også, at der er andre kommuner, hvor man ikke har haft gode erfaringer med det.
Så det er nok sådan meget afhængigt af, hvordan det er skruet sammen i de forskellige kommuner.
Men jeg synes da, at det er noget, der er interessant at få en drøftelse af, og så må man jo kigge på, hvad der er af gode og dårlige erfaringer med det ude i kommunerne.
Frederik Vad (S), 2023-04-28:
Jeg har haft anden runde, har jeg ikke?
Så vil jeg gerne spørge ordføreren, som sagde, at det var sådan lidt på den ene side og på den anden side, om Det Konservative Folkeparti synes – værdipolitisk, principielt og overordnet set – at det er fornuftigt, at man siger til nogle af de her mennesker: Hvis I vil have offentlige ydelser, er I nødt til at arbejde for det.
Rosa Lund (EL), 2023-04-28:
Jeg vil i hvert fald vedkende mig, at de bunder i en patriarkalsk struktur, som også eksisterer andre steder i Danmark, hvor det ikke har en disse med religion at gøre.
Så jeg er meget klar på, hvis Danmarksdemokraterne også er, at lave en feministisk revolution i det her land.
Susie Jessen (DD), 2023-04-28:
Vil Enhedslisten så vedkende sig, at de her normer bunder i en bestemt religion, og at det er et problem?
Rosa Lund (EL), 2023-04-28:
Jo, gerne.
Jeg synes da, det er et kæmpestort problem, at der findes unge kvinder i det her land, som ikke må have sex før ægteskabet for deres forældre.
Jeg synes, at de eksempler, som ordføreren lister op, er et kæmpestort problem.
Det, jeg bare prøver at sige, er, at der også findes rigtig mange andre tørre tal, f.eks. at kvinder med anden etnisk baggrund end dansk oftere kommer i arbejde nu, end de gjorde for 10 år siden.
Det er også bare lige et tal, som vi ikke snakker om i den her debat.
Så det er egentlig bare et forsøg på at bringe nogle andre ting ind i debatten.
Jeg vil sådan set meget gerne diskutere de tørre tal, og jeg vil også meget gerne diskutere, hvordan vi får gjort op med de her, hvad skal man sige, normer, der eksisterer i nogle dele af vores samfund, som f.eks. går ud over unge kvinder.
Der er simpelt hen ikke noget, jeg hellere vil.
Susie Jessen (DD), 2023-04-28:
Tak for talen.
Fru Rosa Lund taler meget om, at det er noget skidt, at vi generaliserer her, og at det slet ikke er sådan, virkeligheden ser ud.
Men mange af os går jo også bare direkte ind i de tørre tal, der er, på det her område.
F.eks. synes hver tredje af de 30-årige med oprindelse i MENAPT-landene ikke, det er i orden, at deres datter får en kæreste med en anden religiøs overbevisning.
Nu snakkede vi lige om svømmehaller og kønsopdelt svømning.
Der er medborgerskabsundersøgelsen fra 2021, der siger, at 29 pct. af mødrene foretrækker, at deres sønner kun går til svømning med andre drenge.
Halvdelen af de 30-årige med oprindelse i – igen – MENAPT-landene synes ikke, det er i orden, at deres datter har sex før ægteskabet.
Altså, det her er tørre tal, så det handler jo ikke om generaliseringer.
Det handler om, at der er et kæmpe problem på det værdipolitiske område, hvor vi går i en helt anden retning end det, som vi står for i Danmark.
Så vil Enhedslisten ikke bare vedkende sig, at det her er et problem, og at vi er nødt til at gøre noget ved det, når tallene ser ud, som de gør?
Rosa Lund (EL), 2023-04-28:
Jeg må sige, fru Pia Kjærsgaard, at sådan oplever jeg det slet ikke.
Jeg oplever ikke, at vi er i gang med at tilpasse os alle mulige islamistiske værdier i det her land, overhovedet.
Men jeg ved ikke, om fru Pia Kjærsgaard selv har ændret sine madvaner, efter at vi er begyndt at tage imod flere flygtninge.
Jeg har ikke.
Men altså, det må man jo selv om.
Pia Kjærsgaard (DF), 2023-04-28:
Jo, men ordføreren var selv ude om det spørgsmål, jeg stillede, må jeg så sige.
Så går jeg lige tilbage til det første, som var en anke over, at jeg bl.a. har påtalt, at det er fuldstændig urimeligt, at svømmehaller er kønsopdelte, at man serverer halalkød i institutioner og på hospitaler osv. – jeg kunne nævne mange andre ting – at piger ikke kan komme på lejrskole, at der oprettes bederum osv.
Sådan er det, fordi vi jo selv stille og roligt – hvis man kan sige det, men det sker i hvert fald – bliver en del af det i stedet for det omvendte, som netop er, at folk, der kommer hertil, skal tilpasse sig.
Men det er os, der kommer til at tilpasse os i stedet for.
Rosa Lund (EL), 2023-04-28:
Jeg kan ikke sætte et antal på.
Grunden til, at jeg ikke kan sætte et tal på og ikke vil sætte et tal på, er, at vi er en del af FN's flygtningekonvention, som forpligter os til, at man selvfølgelig kan søge asyl i Danmark, og derfor hverken kan eller vil jeg sætte et tal på.
Pia Kjærsgaard (DF), 2023-04-28:
Jeg vil tage det sidste, som ordføreren sagde, først: at antallet selvfølgelig betød noget.
Nå, for søren.
For det er sådan set første gang, jeg hører, at antallet betyder noget, og det er jeg da fuldstændig enig i; det har jeg plæderet for i mange, mange år.
Men har man sådan et eller andet tal?
For mit indtryk har været, at Enhedslisten bare har sagt, at det gælder alle, der var forfulgte.
Det er i hvert fald, hvad der er sagt i øvrige debatter, vi har haft før.
Men kan man bare sådan nogenlunde sætte et antal på, for vi er jo stadig væk et lille land?
Brigitte Klintskov Jerkel (KF), 2023-04-28:
Jeg synes, at det er ganske fornuftigt, at når man er i Danmark, bidrager man også til samfundet med det, man kan.
Så det synes jeg bestemt er ganske fornuftigt.
Kasper Sand Kjær (S), 2023-04-28:
Jeg studsede bare over ordførerens kritik af Kærshovedgård.
Hvis jeg ikke husker helt forkert, var det jo under en regering med ordførerens parti, Kærshovedgård blev etableret.
Derfor blev jeg bare nysgerrig på, hvad Det Konservative Folkepartis forslag så er.
Det er jo en gruppe, der skal rejse hjem.
Nogle er endda dømt for grov kriminalitet.
Hvad skal vi så gøre ved dem?
Eller har ordføreren et andet sted, Det Konservative Folkeparti gerne vil placere den gruppe, som i dag bor på Kærshovedgård?
Brigitte Klintskov Jerkel (KF), 2023-04-28:
Vi synes jo, at der skal findes en løsning så langt væk fra lokalsamfundene som overhovedet muligt.
Jeg ved, at den tidligere regering kom med Langeland.
Det var der delte meninger om.
Da vi sad i VLAK-regeringen, kom vi med et forslag om Lindholm, som der også var delte meninger om.
Vi mener, at der snart bør findes en løsning, og at det skal være en løsning, som er langt væk fra lokalsamfundene.
Det kan f.eks. være en øde ø.
Kasper Sand Kjær (S), 2023-04-28:
Jeg ved godt, at det er fredag eftermiddag, og at der er lidt sjov stemning herinde, men det er helt ærligt useriøst.
Man har siddet i regering i så mange år i det her land, man har etableret Kærshovedgård, og så kommer den socialdemokratiske regering med et alternativ, nemlig Langeland, og det er man så imod.
Så har man selv præsenteret en løsning ude på Lindholm, som er en tossedyr løsning, der ville have katastrofale konsekvenser for lokalsamfundet dér.
Det er jo langt tættere på et lokalsamfund, end Kærshovedgård er.
Jeg benægter ikke, at det har konsekvenser for naboerne dér.
Det er mere bare det, at Det Konservative Folkeparti er et parti, der for få måneder siden bejlede til at indtage statsministerposten i det her land, og så må man da altså komme med et seriøst bud på, hvad det så er, man vil gøre.
Hvor er det, det udrejsecenter skal være, hvis ikke det skal være på Kærshovedgård, og hvis ikke det skal være ude i det omkringliggende samfund
Brigitte Klintskov Jerkel (KF), 2023-04-28:
Jeg må ærlig talt sige, at jeg så synes, det er useriøst, at regeringen ikke har fundet en løsning endnu.
Nu var vi på besøg på for 2 uger siden, og det møde, vi havde med den lokale tryghedsgruppe, om, hvordan de var følelsesmæssigt påvirket af at bo tæt på Kærshovedgård, gjorde et kæmpestort indtryk på mig.
Der var fortællinger om, hvordan en mor, når hun går tur med sit barn i barnevognen, ikke går af sted, uden at hun har sin hund med.
Pia Kjærsgaard (DF), 2023-04-28:
Bare for at tage tråden op vil jeg sige, at det er en af de mange, mange fejltagelser, der er foretaget i dansk udlændingepolitik.
Der var en enorm stolthed fra den borgerlige regerings side med integrationsminister Inger Støjberg i spidsen.
De blev vist rundt med nordiske samarbejdspartnere osv.
Og det er det, vi har gjort hele vejen i udlændingepolitikken: Vi har lavet nogle løsninger, som ikke var holdbare, og som stadig ikke er holdbare.
Konkrete initiativer er vi simpelt hen nødt til at tage, for ellers kommer vi ikke ud af stedet.
Vi er da kommet langt, i forhold til at der nu ses med mere velvilje på det og man taler om det osv., men det løser jo ikke problemet.
Altså, det gør det bare ikke.
Brigitte Klintskov Jerkel (KF), 2023-04-28:
Det er jeg da enig i.
Der har været mange ord i den her debat, og vi savner da også at se noget mere konkret handling, især i den situation, vi står i, med den her migrantkrise og en frygt for, at vi lige pludselig har migranter, der vælter ind over vores grænser.
Kasper Sand Kjær (S), 2023-04-28:
Jamen der kan jo ikke være to meninger om, at det skal der selvfølgelig være styr på – det siger sig selv.
I forhold til det konkrete tal vil jeg sige, at jeg tror, den bedste måde at opklare det på, er ved at stille et skriftligt spørgsmål.
Det er jo sådan, vi lettest får opklaret det.
Jeg vil betrygge spørgeren med at sige, at jeg er helt sikker på, at det, udlændinge- og integrationsministeren sagde fra talerstolen, er rigtigt, og det kan spørgeren jo så få bekræftet i et skriftligt spørgsmål.
Katrine Daugaard (LA), 2023-04-28:
For er det ikke netop det, en forvaltningsdomstol kan, idet den jo modsat Ankestyrelsen udvikler generelle principper, udvikler retsprincipper og sikrer de her processuelle garantier, hvad Ankestyrelsen netop ikke gør?
Karin Liltorp (M), 2023-04-28:
Jeg er helt sikker på, at en forvaltningsdomstol vil have de her kompetencer, men det er jo ikke dem, der skal have kompetencerne.
Det er jo ude i kommunerne, før problemerne opstår, at de her kompetencer skal være.
For det er jo fint nok, at der sidder nogen i sidste ende og siger: I gjorde det forkert.
Men der er problemet allerede opstået, så jeg synes, det er meget mere relevant at sikre sig, at kommunerne har de her kompetencer og den specialviden, der er nødvendig.
Pia Kjærsgaard (DF), 2023-04-28:
Jo, det tror jeg da også.
Det var netop også et af de elementer, jeg her i min ordførertale påtalte kan betyde en større indvandring, men der må jeg bare sige: Nej, Dansk Folkeparti taler ikke om det i tide og utide, men vi er jo med i, hvad der foregår i Folketinget, fuldstændig på linje med alle andre af Folketingets partier.
Vi stiller os ikke udenfor, når det handler om klima.
Vi er faktisk med i de aftaler, der er.
Carl Valentin (SF), 2023-04-28:
Jeg kan høre på fru Pia Kjærsgaard, at hun også er meget bekymret for fremtidige migrantstrømme og flygtningestrømme, og den bekymring deler jeg virkelig.
Det kan ramme Danmark, men det går selvfølgelig også hårdt ud over de mennesker, der må flygte.
Vi kan lige nu se, at der er 8 millioner mennesker i Somalia, som akut har brug for hjælp på grund af den tørke, som vi ser på Afrikas Horn, og en nylig rapport fra World Weather Attribution har konkluderet, at den tørke aldrig var opstået, hvis ikke det var for menneskeskabte klimaforandringer.
Derfor kunne jeg egentlig godt tænke mig at høre Dansk Folkeparti – og det er slet ikke sagt for at drille, det er et meget oprigtigt spørgsmål – om Dansk Folkeparti ikke har tænkt sig at gå lidt mere aktivt ind i klimakampen, hvis man er meget bekymret for fremtidige migrant- og flygtningestrømme.
For klimakrisen er jo virkelig noget af det, der kommer til at gøre, at mange mennesker kommer til at flytte sig over de kommende år, i særdeleshed hvis vi ikke handler i tide.
Pia Kjærsgaard (DF), 2023-04-28:
Så mener ordføreren, at de er blevet ufattelig trygge nu, hvor vi giver en kompensation, fordi de netop bor det sted, hvor vi betaler folk for at være et sted, der er utrygt, fordi de simpelt hen ikke kan holde det ud, og hvor deres huse bliver sat ned i værdi, fordi der er Kærshovedgård, hvor man bare kan gå frit rundt, hvor man kan tage toget til Taastrup og tilbage igen, hvis det er det, man vil, og hvor der ikke er ordentlig kontrol med, at man lukker sig ind om natten.
Altså, det kan jeg overhovedet ikke bruge til noget.
Hvis det er det, man kan, så synes jeg godt nok, det er sølle.
Frederik Vad (S), 2023-04-28:
På meget, meget få år er det lykkedes at sende halvdelen hjem, og det har da også noget at gøre med den debat, vi har i dag, for antallet af mennesker, der sidder på de her udrejsecentre, påvirker da også, hvor trygge de mennesker, der bor i lokalområdet, er, f.eks. i forhold til at kunne komme af med deres huse og i forhold til opmærksomhed fra politiet.
Der har da været enormt mange lokale eksempler på mennesker, der har været utrygge ved at bo i nærheden af de her centre, fordi der har siddet ufattelig mange på dem.
Pia Kjærsgaard (DF), 2023-04-28:
Jo, jo, bestemt, men det er bare ikke det, hele debatten går på.
Den går jo faktisk på, hvad det er, der sker.
Jeg synes egentlig, at statsministeren, må jeg sige, malede det meget tydeligt op i beskrivelsen af vores togstationer, vores butikscentre, hele bandekriminaliteten osv. osv.
Det er sådan set det, det primært går på.
Så kan man altid komme og sige: Hold da op, lige på det her lillebitte område har vi faktisk gjort det godt.
Men der kommer jo stadig væk flere til.
Det må Socialdemokratiet desværre bare erkende, og der er mange, også på Kærshovedgård, som ikke bliver sendt hjem, som man ikke kan sende hjem på grund af en eller anden konvention, og det synes jeg mere man skal forholde sig til.
Frederik Vad (S), 2023-04-28:
Nu, hvor jeg som nyvalgt folketingsmedlem har fået anledning til og mulighed for det, vil jeg godt starte med at takke fru Pia Kjærsgaard for hendes rolle i at sikre, at Danmark er et helt andet sted sammenlignet med mange andre lande i Europa, når det handler om den her udvikling.
Så går jeg til mit spørgsmål: Fru Pia Kjærsgaard maler med den meget sorte pensel, men vil fru Pia Kjærsgaard ikke anerkende, at da den tidligere socialdemokratiske regering overtog magten fra den daværende VLAK-regering, sad der 1.200 mennesker på udrejsecentrene Avnstrup og Kærshovedgård, og da den socialdemokratiske regering gik til valg i efteråret 2022, var det reduceret til 550?
Altså, det er mere end en halvering af antallet af mennesker, der sidder på udrejsecentre.
Er det ikke et meget, meget vigtigt og afgørende resultat i forhold til Danmarks fremtid?
Kaare Dybvad Bek (S), 2023-04-28:
Men det er klart, at vi fra vores side prioriterer det her, når vi kan se en stor bevægelse blandt europæiske lande.
Holland er jo et af de seneste lande, hvor parlamentet har vedtaget en beslutningstekst, der siger, at man skal samarbejde med Danmark om det her.
Der er i den forbindelse tale om en række lande, og vi sendte brev sammen med syv andre lande til Kommissionen om de her ting.
Det synes vi er den bedste løsning, og det har sådan set stået klart, siden vi første gang foreslog det, altså at hvis man kunne lave det på europæisk plan, er det bedre, end hvis vi laver det en til en med et andet land.
Men jeg er overbevist om, at det her kommer på et tidspunkt.
Brigitte Klintskov Jerkel (KF), 2023-04-28:
Den tidligere regering havde jo flere besøg i Rwanda, og derfor kunne jeg godt tænke mig at høre, hvornår der sker noget helt konkret fra regeringens side i forhold til et asylcenter uden for EU's grænser.
Kaare Dybvad Bek (S), 2023-04-28:
Først vil jeg i forhold til Kærshovedgård sige, at det jo er regeringens holdning, at vi skal prøve at se, om vi kan finde en mulighed for at flytte de enlige kvinder væk fra Kærshovedgård.
Men der er så, som jeg forstår det, nogle planmæssige udfordringer: Det ligger ude i en skov, og kan man så bygge der osv., hvis man skal have en selvstændig afdeling?
Så vi er i gang med at kigge på, hvad for nogle muligheder der er for selvfølgelig at leve op til det, som vi har skrevet i regeringsgrundlaget.
Men det har en lidt længere indflyvning, end hvad vi umiddelbart troede.
I forhold til egu'en vil jeg sige, at det er klart, at vi jo var flere, der var lidt bekymret, dengang man lavede den, for ville det nu blive en eller anden lav indgangsløn.
Det, vi kan se nu, er, at den egentlig har fungeret godt, det er et relativt lavt antal, der er lidt under 3.000 igangværende egu-forløb, og det er jo ikke noget, der socialt dumper vores arbejdsmarked som helhed, hvor der er 3 millioner beskæftigede snart.
Så vi er åbne over for, om man kunne både forlænge det, men også se på volumen i det.
Christian Friis Bach (RV), 2023-04-28:
Jeg har to spørgsmål.
Det ene er, at jeg er lidt forvirret omkring, hvornår vi kan få de kvinder flyttet væk fra Kærshovedgård.
Jeg synes, jeg hører forskellige meldinger.
Røde Kors siger, at det kan man gøre hurtigt, og ministeren har indikeret, at det kan tage lidt længere tid, og at der er nogle praktiske hensyn.
Det er det ene spørgsmål.
Det andet er om integrationsgrunduddannelsen.
Det går heldigvis godt, der kommer flere ud, også kvinder med anden etnisk baggrund kommer hurtigere og bedre ud på arbejdsmarkedet nu.
Men integrationsgrunduddannelsen skal vi jo have set på og forhandlet om, og det er vigtigt, at parterne har god tid, for aftalen udløber med udgangen af det her år, så vidt jeg husker.
Så kan vi gøre noget for at sætte gang i de trepartsforhandlinger og få styrket integrationsgrunduddannelsen?
Det har været en succeshistorie.
Carl Valentin (SF), 2023-04-28:
Det er jo lidt forskelligt, det er jo ikke alle aftalerne, Dansk Folkeparti er med i, men Dansk Folkeparti er med i nogle af dem, og det er fint nok.
Hvis man virkelig mener det her, hvis man gerne vil begrænse de her strømme af mennesker, der flygter, så skal man da gå aktivt ind i kampen.
Så skal man da sørge for at lave forebyggende politik.
Er en god politik, som forebygger stor indvandring i Danmark, i virkeligheden ikke også klimapolitik?